บลจ.แลนด์ฯบุกต่อ ออกกองหุ้นเติบโต
บลจ.แลนด์ แอนด์ เฮ้าส์ ขยับต่อ ออกกองทุนเปิด แอล เอช โกรท ลงทุนหุ้นไทย
31 พ.ค. 2556

บลจ.แลนด์ แอนด์ เฮ้าส์ ขยับต่อ ออกกองทุนเปิด แอล เอช โกรท ลงทุนหุ้นไทย
นางจันทนา กาญจนาคม กรรมการผู้จัดการ บริษัทหลักทรัพย์จัดการกองทุน (บลจ.) แลนด์ แอนด์ เฮ้าส์ กล่าวว่า บริษัทอยู่ระหว่างเสนอขายกองทุนเปิด แอล เอช โกรท (LHGROWTH) โดยมีนโยบายลงทุนในหุ้นที่มีอัตราการเติบโตของกำไรต่อหุ้น (EPS Growth) โดดเด่น มีสัดส่วนราคาต่อกำไร (พี/อี) และราคาต่อมูลค่าทางบัญชีต่ำ
ทั้งนี้ กองทุนจะเสนอขายครั้งแรกระหว่างวันที่ 28 พ.ค. ถึงวันที่ 4 มิ.ย. 2556
“บลจ.แลนด์ แอนด์ เฮ้าส์ มองว่าตลาดหุ้นไทยยังมีปัจจัยบวกจากแนวโน้มการขยายตัวของตลาด หลังจากการปรับฐานมาระยะหนึ่งแล้ว และปัจจัยพื้นฐานของความสามารถในการทำกำไรของบริษัทจดทะเบียนที่ยังคงขยายตัวอย่างแข็งแกร่ง และภาวะอัตราดอกเบี้ยที่อยู่ในระดับต่ำ ทำให้การลงทุนในภูมิภาคนี้ยังคงน่าสนใจกว่าภูมิภาคอื่นในโลก” นางจันทนา กล่าว 
นอกจากนี้ นางจันทนายังมองว่าตลาดหุ้นไทยยังมีพี/อีในระดับที่ต่ำสำหรับประเทศในกลุ่ม และด้วยเงินทุนต่างประเทศที่ยังคงไหลเข้าไทยอย่างต่อเนื่องจะเป็นแรงขับให้ดัชนีหุ้นไทยปรับตัวไปได้อีก
กลยุทธ์การลงทุนของกองทุน LHGROWTH แตกต่างจากกองทุนเปิด แอล เอช หุ้นปันผล (LHEQD) โดยกองทุนมุ่งผลตอบแทนจากราคาหุ้นเป็นหลัก ซึ่งอาจจะมีความผันผวนในเรื่องของราคามากกว่าหุ้นกลุ่มที่เน้นปันผล จึงเหมาะสำหรับนักลงทุนที่ต้องการผลตอบแทนจากการลงทุนสูง และสามารถลงทุนในระยะปานกลางถึงระยะยาวได้
เมื่อปลายปี 2555 บลจ.แลนด์ แอนด์ เฮ้าส์ เสนอขายกองทุน LHEQD ซึ่งเน้นลงทุนในหุ้นที่มีค่าเบต้าต่ำ (Low Beta) ซึ่งจะเป็นหุ้นที่ให้อัตราการจ่ายเงินปันผลสูงและมีความผันผวนของราคาน้อยกว่าตลาด ที่ผ่านมากองทุน LHEQD มีผลตอบแทนให้กับผู้ถือหน่วยไปแล้ว 2 ครั้งภายในระยะเวลา 6 เดือน รวม 16%